Τα καλλιστεία έλαβαν χώρα στις 18 Οκτωβρίου του 1954 στο Λονδίνο. Μαζί με την Κωνσταντά συμμετείχαν άλλες 16 διαγωνιζόμενες, και ήταν η πρώτη φορά όπου η Μις Αίγυπτος κατακτούσε την πρώτη θέση -και πρώτη φορά από την Αφρική γενικότερα-, ενώ στην 2η κατατάχθηκε η Μις Αμερική με την Κάριν Χάλτμαν, και στην 3η θέση η Μις Ελλάς με την Έφη Μελά ως κάτοχο του τίτλου στην Ελλάδα. Κατά τον διαγωνισμό ομορφιάς του επομένου έτους, το 1955, η Κωνσταντά αρνήθηκε να παρουσιαστεί στην εκδήλωση λόγω των πολιτικών εξελίξεων μεταξύ της Αιγύπτου και της Μεγάλης Βρετανίας σε σχέση με την κρίση της διώρυγας του Σουέζ.